Festivalyje “Kunigunda Lunaria” – muzikos žvaigždės, cirkas ir  išskirtinė S.Valiulio paskaita 

Suomijos raganiai "Two Witches", ispanų naujojo kabareto meistrai "O Paradis", adrenalinu pulsuojančius triukus išdarinėjantys ekstravagantiškos trupės "Circus Mundus Absurdus" aktoriai, siaubo filmų kultūrai skirta žymiojo kino kritiko Skirmanto Valiulio paskaita – tai tik nedidelė gegužės 5-7 dienomis Vilniuje įvyksiančio alternatyvios kultūros festivalio "Kunigunda Lunaria 2006" programos dalis. Šiemet šis kasmetinis trijų dienų festivalis bus surengtas jau penktąjį kartą ir bus itin turiningas. 

"Ruošdamiesi pirmajam jubiliejui pasistengėme, kad festivalio programa gerokai pranoktų visus ankstesnius metus. Tikimės, kad  penktoji "Kunigunda Lunaria" alternatyvios kultūros gerbėjams ilgam liks atmintyje", - sakė festivalį rengiančių agentūrų "Dangus" bei "Cold Promo" darbuotojai. Per ketverius metus "Kunigunda Lunaria" tapo bene didžiausiu kasmetiniu alternatyvios kultūros festivaliu Vilniuje, bei vienu įdomiausių muzikos įvykiu visose Baltijos šalyse. Sostinės rengiamas festivalis sulaukia gausybės žiūrovų iš visos Lietuvos miestų ir kaimyninių šalių, jis įtrauktas į visame pasaulyje garsų žinyną "Lonely Planet", apie jį naujojoje savo knygoje "Miegančių drugelių tvirtovė" užsimena ir rašytoja Jurga Ivanauskaitė. 

"Alternatyvios kultūros scena yra itin spalvinga, joje įdomaus sau rasti gali skirtingų pomėgių žmonės. Todėl neatsitiktinai kiekvienais metais "Kunigunda Lunaria" sutraukia vis daugiau žiūrovų, pastebime, kad festivalio renginiais domisi ir pakankamai brandi auditorija“, - teigia organizatoriai. Nuo 2002 metų Vilniuje rengiamas festivalis pristato įvairiausias  netradicinės kultūros kryptis – muziką, kiną, meno parodas, netradicines madas. Dėl susirenkančios publikos įvairovės ir ekstravagantiškų rūbų, "Kunigunda Lunaria" kartais apibūdinama kaip šventinis karnavalas. 

Šiemet viena didžiausių renginio staigmenų taps išskirtinė žymiojo kino kritiko Skirmanto Valiulio  paskaita apie gotikinį kiną. "Mane labai sudomino šio festivalio koncepcija", - sakė kino pasaulio autoritetas. Originalias savo darbų parodas pristatys talentingi jauni šalies menininkai Lauryna Liepaitė, Justas Vėbra, Tomas Urbelionis, Marijonas Savickis bei kiti. 

Tris dienas klube "Mulen Ružas" bei Lietuvos architektų sąjungos pilaitėje vyksiančiame festivalyje pasirodymus surengs 16 įvairiausių muzikinių krypčių kolektyvų iš užsienio ir Lietuvos. "Per ketverius metus "Kunigunda Lunaria" tapo neblogai žinoma ir užsienio valstybėse, tad bendrauti ir su garsiomis scenos žvaigždėmis tampa vis lengviau. Džiaugiamės, kad pavyko prikalbinti į Vilnių atvykti tikras alternatyvos legendas – po ilgos pertraukos vėl atgimusį suomių kolektyvą "Two Witches", bei Vakarų Europoje pripažintą mistiško naujojo kabareto duetą "O Paradis" iš Katalonijos", - sakė  festivalio organizatoriai. 

Ypač įdomias programas žada pristatyti ir kolektyvai iš kaimyninių valstybių – viena garsiausių Lenkijos gotikinio roko grupė "Closterkeller", originalus neo-klasikinis estų dainininkės projektas "Lakissova", latvių industrinės subkultūros garsenybės "Rosewater", "Marchwitza", taip įdomiausi lietuvių alternatyvios scenos atstovai – "Siela", "Mano Juodoji Sesuo",  "Xess", "Pievos",  "d.n.s.", "Sala" ir kiti. Festivalio naujovė – Suomijoje garsios perfomansų trupės "Circus Mundus Absurdus" pasirodymas. "Šių šešių vaikinų atliekami triukai žiūrovams padovanoja oda perbėgantį šiurpulį ir tuo pačiu sukuria šventišką atmosferą", - intrigavo "Kunigunda Lunaria" organizatoriai.   

Kaip įprasta,  festivalio metu veiks specialus klubas, šįkart įsikursiantis Vilniaus Senamiečio širdyje esančioje "Skliautų galerijoje". Čia iki pat paryčių bus demonstruojami filmai, keliose salėse muziką gros tarptautinė keliolikos didžėjų komanda. Anot rengėjų, didžiausia staigmena festivalio klubo lankytojams turėtų tapti garsaus muzikos leidėjo bei gurmano Dovydo Bluvšteino laiko patikrintų vinilo plokštelių miksas.  

Išankstiniai "Kunigunda Lunaria 2006" bilietai pradėti platinti balandžio 12 d. Bilietas į visų trijų festivalio dienų renginius kainuoja 65 Lt. Įsigijusieji išankstinius bilietus davanų gauna specialų muzikinį festivalio CD rinkinį "Kunigunda Lunar Songs vol.5".

Internetinė festivalio svetainė: http://www.kunigunda.lt/
-------------------------------------------------------------

E-paštas: info@kunigunda.lt
Tel.: 8688 19655, 8699 76538 

